เซี่ยงไฮ้คอมโพสิตปิดบวก 3.98 จุด ขณะนลท.ดูผลประชุมเฟด
เซี่ยงไฮ้คอมโพสิตปิดบวก 3.98 จุด ขณะนลท.ดูผลประชุมเฟด
26 ก.ค. 2560

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ขยับขึ้นเล็กน้อย โดยดัชนีเซี่ยงไฮ้คอมโพสิตบวก 3.98 จุด หรือ 0.12% ปิดที่ 3,247.67 จุด  โดยนักลงทุนต่างรอดูผลการประชุมของคณะกรรมการกำหนดนโยบายการเงินของธนาคารกลางสหรัฐคืนนี้
ธนาคารกลางจีนเปิดเผยว่า ธนาคารกลางจะเดินหน้าใช้นโยบายการเงินในลักษณะที่เป็นกลางและเป็นไปอย่างรอบคอบ  รวมทั้งจะใช้กฎระเบียบด้านการเงินเพื่อป้องกันความเสี่ยงในเชิงระบบ
ถ้อยแถลงดังกล่าวของธนาคารกลางจีนมีขึ้นภายหลังเสร็จสิ้นการประชุมผู้นำของธนาคารกลางจีนสาขาต่างๆในวันจันทร์และวันอังคารที่ผ่านมา โดยธนาคารกลางจีนย้ำว่าจะรักษาอัตราการเติบโตของสินเชื่อให้อยู่ในระดับปานกลาง และจะจัดหาสภาพคล่องอย่างเพียงพอและเหมาะสม เพื่อให้สอดคล้องกับแนวทางการปฏิรูปฝั่งอุปทานของรัฐบาล